**พิธีบูชาขอบพระคุณเพื่อถวายเป็นพระราชกุศลแด่**

**พระบาทสมเด็จพระปรมินทรมหาภูมิพลอดุลยเดช บรมนาถบพิตร**

**วันจันทร์ที่ 23- วันพุธที่ 25 ตุลาคม พ.ศ. 2560 **

**บทภาวนาของประธาน**

 ข้าแต่พระบิดาเจ้าผู้ทรงสรรพานุภาพ ข้าพเจ้าทั้งหลายเชื่อว่า พระบุตรของพระองค์ได้สิ้นพระชนม์แล้วกลับคืนชีพ เพื่อความรอดพ้นของมวลมนุษย์ทุกคน ข้าพเจ้าทั้งหลายกราบวิงวอนขอพระองค์ โปรดให้**พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้ดำรงอยู่ในสันติสุขแห่งพระสิริรุ่งโรจน์ตลอดนิรันดรด้วยเถิด ทั้งนี้ ขอพึ่งพระบารมีพระเยซูคริสตเจ้า พระบุตรผู้ทรงจำเริญและครองราชย์ เป็นพระเจ้าหนึ่งเดียวกับพระองค์และพระจิตตลอดนิรันดร**

**รับ อาแมน**

**บทภาวนาเพื่อมวลชน (วันจันทร์ที่ 23 ตุลาคม พ.ศ. 2560)**

**ประธาน** พี่น้องที่รัก ให้เราอธิษฐานภาวนาต่อพระคริสตเจ้าองค์แห่งความรัก ความเมตตา ผู้ประทานความหวังแก่เราที่จะได้กลับเป็นขึ้นมาอย่างรุ่งโรจน์เหมือนพระองค์

1 เพื่อขอพระเจ้าโปรดรับดวงพระวิญญาณของ**พระบาทสมเด็จพระปรมินทรมหาภูมิพลอดุลยเดช บรมนาถบพิตร ให้ได้ร่วมในพระเกียรติมงคลของพระองค์ในสวรรค์ตลอดนิรันดร *(ให้เราภาวนา)***

2เพื่อขอพระเจ้าโปรดประทานกำลังพระราชหฤทัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ ตลอดจนประทานกำลังใจที่เข้มแข็งแก่พสกนิกรชาวไทยทุกคน ที่กำลังโศกเศร้าเพราะอาลัยถึงพระองค์ท่าน ***(ให้เราภาวนา)***

**3 เพื่อประชาชนชาวไทยจะได้เดินตามรอยพระยุคลบาทอันเป็นคุณงามความดีที่พระองค์ท่านได้ทรงสอน ทรงปฏิบัติ เป็นแบบอย่างแก่ผสกนิกรชาวไทย *(ให้เราภาวนา)***

**4 เพื่อความสมัครสมานสามัคคีของประชาชนไทยทุกคน ที่จะดำรงไว้ซึ่งความจงรักภักดีต่อสถาบันชาติ ศาสนา และพระมหากษัตริย์  *(ให้เราภาวนา)***

**5 เพื่อเราทุกคนที่มาชุมนุมพร้อมกันในวันนี้ด้วยความเชื่อและความศรัทธา ขอพระเจ้าทรงรวมเราไว้ในพระอาณาจักรอันรุ่งโรจน์ของพระองค์ *(ให้เราภาวนา)***

**ประธาน ข้าแต่พระเจ้า พระองค์ทรงเป็นเกียรติมงคลของผู้มีความเชื่อ เป็นชีวิตของผู้ชอบธรรม พระบุตรได้สิ้นพระชนม์และกลับคืนพระชนม์ชีพ ไถ่ข้าพเจ้าทั้งหลายให้รอดพ้นแล้ว ขอทรงรับดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ได้ร่วมความปิติโสมนัสนิรันดรด้วยเถิด ทั้งนี้ ขอพึ่งพระบารมีพระเยซูคริสตเจ้า พระเจ้าของข้าพเจ้าทั้งหลาย**

**รับ อาแมน**

**บทภาวนาเพื่อมวลชน (วันอังคารที่ 24 ตุลาคม พ.ศ. 2560)**

**ประธาน พี่น้องที่รัก ให้เราวอนขอต่อพระเจ้า พระบิดาของเรา ด้วยความมั่นใจว่า พระองค์จะทรงสดับฟังคำภาวนาของเรา**

**1 เพื่อองค์สมเด็จพระสันตะปาปา บรรดาพระสังฆราช พระสงฆ์ และผู้แพร่ธรรมจะได้มีเป้าหมายที่ถูกต้องเพียงประการเดียวเท่านั้น คือทำทุกอย่างเพื่อความรอดของประชากรที่ท่านดูแล และประกาศข่าวดีแก่ทุกคนที่ยังไม่รู้จักพระคริสตเจ้า *(ให้เราภาวนา)***

**2 เพื่อขอพระเจ้าโปรดรับดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ให้ได้ร่วมในพระเกียรติมงคลของพระองค์ในสวรรค์ตลอดนิรันดร *(ให้เราภาวนา)***

**3 เพื่อขอพระเจ้าโปรดประทานกำลังพระราชหฤทัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ ตลอดจนประทานกำลังใจที่เข้มแข็งแก่พสกนิกรชาวไทยทุกคน ที่กำลังโศกเศร้าเพราะอาลัยถึงพระองค์ท่าน *(ให้เราภาวนา)***

**4 เพื่อประชาชนชาวไทยจะได้เดินตามรอยพระยุคลบาทอันเป็นคุณงามความดีที่พระองค์ท่านได้ทรงสอน ทรงปฏิบัติเป็นแบบอย่างแก่ผสกนิกรชาวไทย *(ให้เราภาวนา)***

**5 เพื่อเราทุกคนที่มาร่วมพิธีกรรมในวันนี้ จะได้รับการฟื้นฟูจิตใจใหม่ พร้อมที่จะแก้ไขความบกพร่องของตนเองด้วยความสุภาพถ่อมตน และโปรดให้เรามีจิตใจกว้างขวางที่จะเสนอตัวรับใช้พระองค์ในกิจการแพร่ธรรมของพระศาสนจักรตามกำลังความสามารถ *(ให้เราภาวนา)***

**ประธาน ข้าแต่พระเจ้า พระองค์ทรงเป็นเกียรติมงคลของผู้มีความเชื่อ เป็นชีวิตของผู้ชอบธรรม พระบุตรได้สิ้นพระชนม์และกลับคืนพระชนม์ชีพ ไถ่ข้าพเจ้าทั้งหลายให้รอดพ้นแล้ว ขอทรงรับดวงพระวิญญาณของพระบาทสมเด็จพระปรมินทรมหาภูมิพลอดุลยเดชบรมนาถบพิตรได้ร่วมความปิติโสมนัสนิรันดรกับพระองค์ในสวรรค์ และโปรดให้ข้าพเจ้าทั้งหลายดำเนินชีวิตตามความเชื่ออย่างซื่อสัตย์ พากเพียรและมอบความวางใจในพระองค์อย่างเต็มเปี่ยมทุกวันตลอดไปด้วยเถิด ทั้งนี้ ขอพึ่งพระบารมีพระเยซูคริสตเจ้า พระเจ้าของข้าพเจ้าทั้งหลาย**

**บทภาวนาเพื่อมวลชน (วันพุธที่ 25 ตุลาคม พ.ศ. 2560)**

**ประธาน พี่น้องที่รัก ให้เราภาวนาต่อพระเจ้า พระบิดาของเรา ผู้ทรงโปรดให้พระเยซูคริสตเจ้า พระบุตรแต่องค์เดียวของพระองค์ ทรงกลับคืนพระชนมชีพจากความตาย ขอพระองค์โปรดนำดวงวิญญาณของบรรดาผู้ล่วงลับ ให้ได้รับสันติสุขนิรันดรพร้อมกับพระองค์**

**1 เพื่อดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร เข้าสถิต ณ สรวงสวรรค์ มีความสุขนิรันดร์ พร้อมกับบรรดาทูตสวรรค์และนักบุญทั้งหลาย *(ให้เราภาวนา)***

**2 ขอพระเจ้าโปรดประทานกำลังพระราชหฤทัยแด่สมเด็จพระเจ้าอยู่หัวมหาวชิราลงกรณ บดินทรเทพยวรางกูร และพระบรมวงศานุวงศ์ทุกพระองค์ ตลอดจนประทานกำลังใจที่เข้มแข็งแก่พสกนิกรชาวไทยทุกคน ที่โศกเศร้าเพราะอาลัยถึงพระมหากษัตริย์ผู้เป็นที่รักและเคารพยิ่ง *(ให้เราภาวนา)***

**3 เพื่อบรรดาญาติพี่น้องของเราและผู้มีพระคุณทุกท่านที่ล่วงลับไปแล้ว ขอโปรดให้พวกเขาได้รับพระเมตตาจากพระเจ้า และได้อยู่กับพระองค์ในสันติสุขตลอดนิรันดร *(ให้เราภาวนา)***

**4 เพื่อคริสตชนทุกคนได้มีความหวังอย่างมั่นคงในพระราชัยสวรรค์ จะได้มีความเข้มแข็งและวางใจในพระเจ้า เมื่อต้องเผชิญกับอุปสรรคต่าง ๆ ในชีวิต *(ให้เราภาวนา)***

**5 เพื่อเราทุกคนที่ร่วมชุมนุมกันอยู่ ณ ที่นี้ จะได้มีกำลังใจเข้มแข็งในการต่อสู้กับความอ่อนแอภายในตัวเราเอง มีความเชื่อที่มั่นคงในการปรนนิบัติพระองค์ เพื่อเตรียมตัวรับความตายซึ่งเป็นความจริงที่จะเกิดขึ้นสักวันหนึ่งด้วยใจสงบ *(ให้เราภาวนา)***

**ประธาน ข้าแต่พระเจ้า โปรดแสดงพระเมตตาสดับฟังคำภาวนาของข้าพเจ้าทั้งหลายที่ชุมนุมพร้อมหน้ากันอยู่นี้ ขอพระองค์โปรดรับดวงพระวิญญาณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ให้ได้ทรงพักผ่อน สุขเกษมเปรมปรีดิ์ในพระสิริรุ่งโรจน์กับพระองค์ตลอดนิรันดรด้วยเทอญ ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย**

**บทภาวนาเตรียมเครื่องบูชา**

 **ข้าแต่พระเจ้าผู้เปี่ยมด้วยความรักและเมตตา ข้าพเจ้าทั้งหลายขอถวายเครื่องบรรณาการนี้ เพื่อขอพระพรถวายเป็นพระราชกุศลแด่ดวงพระวิญญาณพระบาทสมเด็จพระปรมินทรมหาภูมิพลอดุลยเดช บรมนาถบพิตร
ผู้ทรงเป็นที่รักและเคารพยิ่งของปวงชนชาวไทย ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย**

**บทนำขอบพระคุณ**

**ประธาน** พระเจ้าสถิตกับท่าน

***รับ*** *และสถิตกับท่านด้วย*

**ประธาน** จงสำรวมใจระลึกถึงพระเจ้า

***รับ*** *เรากำลังระลึกถึงพระองค์*

**ประธาน** ให้เราขอบพระคุณพระเจ้าพร้อมกันเถิด

***รับ*** *เหมาะสมและชอบยิ่งนัก*

**ประธาน** ข้าแต่พระบิดาเจ้าผู้ศักดิ์สิทธิ์สถิตนิรันดร พระเจ้าผู้ทรงสรรพานุภาพ เป็นการเหมาะสมถูกต้องแท้จริง และเป็นมิ่งมงคลที่จะขอบพระคุณพระองค์ตลอดกาล ทุกสถานแห่งหน เพราะพระองค์ทรงบันดาลให้ข้าพเจ้าทั้งหลายได้รอดพ้น เดชะพระบารมีพระคริสตเจ้า

 เพราะพระองค์ท่านทรงกลับคืนพระชนมชีพ ข้าพเจ้าทั้งหลายผู้เป็นทุกข์เพราะจำเป็นต้องตาย จึงมีความหวังจะได้กลับคืนชีพเป็นสุขสันต์ เมื่อตระหนักถึงพระสัญญาว่าจะได้ชีวิตอมตะ ก็จะคลายความทุกข์

 พระเจ้าข้า สำหรับผู้มีความเชื่อในพระองค์ ชีวิตมิได้สูญหาย แต่กลับกลายเป็นชีวิตใหม่ และเมื่อร่างกายในโลกนี้สลายไป ก็จะพบที่พำนักนิรันดรในสวรรค์

 ดังนั้น ข้าพเจ้าทั้งหลายร่วมกันถวายพระเกียรติสดุดีพร้อมกับเทพนิกรและบรรดานักบุญเป็นนิจกาล ว่าดังนี้

**บทขอบพระคุณที่ 2**

**ประธาน** ข้าแต่พระบิดาเจ้า พระองค์ทรงเป็นผู้ศักดิ์สิทธิ์อย่างแท้จริง

และทรงเป็นบ่อเกิดอันประเสริฐแห่งความศักดิ์สิทธิ์ทุกประการ

โปรดทรงพระกรุณาส่งพระจิตเจ้า มาบันดาลให้ปังและเหล้าองุ่นนี้ศักดิ์สิทธิ์ เปลี่ยนเป็นพระกาย ✝ และพระโลหิตของพระเยซูคริสตเจ้า

สำหรับข้าพเจ้าทั้งหลาย

ก่อนที่พระคริสตเจ้าจะทรงมอบพระองค์เพื่อรับทรมานโดยสมัครพระทัย พระองค์ท่านทรงหยิบปัง ขอบพระคุณ บิออก ประทานแก่บรรดาศิษย์ ตรัสว่า

***“รับปังนี้ไปกินให้ทั่วกัน นี่เป็นกายของเราที่จะมอบเพื่อท่าน”***

ในทำนองเดียวกัน เมื่อการเลี้ยงอาหารค่ำเสร็จแล้ว พระองค์ท่านทรงหยิบถ้วยเหล้าองุ่น ขอบพระคุณอีกครั้งหนึ่ง ประทานแก่บรรดาศิษย์ ตรัสว่า

***“รับถ้วยนี้ไปดื่มให้ทั่วกัน นี่เป็นถ้วยโลหิตของเรา***

***โลหิตแห่งพันธสัญญาใหม่อันยืนยง โลหิตซึ่งจะหลังออกเพื่ออภัยบาป***

***สำหรับท่านและมนุษย์ทั้งหลาย จงทำการนี้เพื่อระลึกถึงเราเถิด”***

**ประธาน** ให้เราประกาศพระธรรมล้ำลึกแห่งความเชื่อ

***รับ*** *พระคริสตเจ้าได้สิ้นพระชนม์ พระคริสตเจ้าทรงกลับคืนพระชนมชีพ พระคริสตเจ้าจะเสด็จกลับมาอีกครั้งหนึ่ง*

**ประธาน** ข้าแต่พระบิดาเจ้า ข้าพเจ้าทั้งหลายกำลังระลึกถึงการสิ้นพระชนม์ และการกลับคืนพระชนม์ชีพของพระคริสตเจ้า ขอน้อมถวายปังอันบันดาลชีวิตกับถ้วยโลหิตอันบันดาลความรอดนี้แด่พระองค์ ขอขอบพระคุณที่ทรงเลือกสรรข้าพเจ้าทั้งหลายให้มารับใช้เฉพาะพระพักตร์พระองค์

 ข้าพเจ้าทั้งหลายกราบวอนขอ โปรดให้พระจิตเจ้าทรงรวบรวมทุกคนที่รับพระกายและพระโลหิตของพระคริสตเจ้าแล้ว ให้เป็นน้ำหนึ่งใจเดียวกัน โปรดทรงระลึกถึงพระศาสนจักรที่แผ่ขยายไปทั่วโลก ให้มีความรักสมบูรณ์ เป็นหนึ่งเดียวกับสมเด็จพระสันตะปาปา………………พระสังฆราช.............................. และคณะสงฆ์ด้วยเถิด พระเจ้าข้า

 *โปรดทรงพระกรุณาระลึกถึง****พระบาทสมเด็จพระปรมินทรมหาภูมิพลอดุลยเดช บรมนาถบพิตร*** *ให้ได้เข้าชมพระสิริรุ่งโรจน์กับพระองค์ท่านด้วย*

 โปรดทรงระลึกถึงพี่น้องที่ได้หลับไป พร้อมกับหวังจะได้กลับคืนชีพ ตลอดจนบรรดาผู้ล่วงลับไปแล้วทุกคน โปรดนำบุคคลเหล่านี้เข้าชมพระบารมีด้วยเถิด

 ในที่สุด โปรดทรงพระกรุณาให้ข้าพเจ้าทั้งหลาย สมควรมีส่วนในชีวิตนิรันดร กับพระนางมารีย์ พรหมจารี พระชนนีพระเจ้า นักบุญโยเซฟ ภัสดาของพระนาง บรรดาอัครสาวก บุญราศีมรณสักขีชาวไทย และนักบุญทุกท่าน ผู้ปฏิบัติตามพระประสงค์ตลอดมา โปรดให้ข้าพเจ้าทั้งหลายเทิดพระเกียรติสดุดีพระองค์ โดยพึ่งพระบารมีพระเยซูคริสตเจ้า พระบุตรของพระองค์

**ประธาน** อาศัยพระคริสตเจ้า พร้อมกับพระคริสตเจ้าและในพระคริสตเจ้า ข้าแต่พระบิดาผู้ทรงสรรพานุภาพ พระองค์ทรงพระสิริรุ่งโรจน์กับพระจิตเจ้าตลอดนิรันดร

**บทภาวนาหลังรับศีล**

ข้าแต่พระเจ้า ข้าพเจ้าทั้งหลายได้รับศีลศักดิ์สิทธิ์ของพระบุตร ผู้ถวายบูชาองค์เพื่อข้าพเจ้าทั้งหลาย และได้ทรงกลับคืนชีพอย่างรุ่งโรจน์แล้ว ขออธิษฐานวิงวอนถวายแด่**พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้รับพระเกียรติร่วมในพระสิริรุ่งโรจน์แห่งการกลับคืนชีพด้วยเถิด ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย**